Campingvogn øger elbilens rækkevidde

Kombinationen af elbiler og campingvogne er langt fra optimal, men amerikanske Colorado Teardrops har lavet en campingvogn, der ændrer på det. Eller rettere to; EC-2 og EC-4 er til henholdsvis to og fire personer.

Sammen med senge og andre campingfornødenheder kommer de nemlig med enten 19, 29 eller 38 kWh batterikapacitet. Batteriet kan ikke alene kan give strøm til køleskab, lys eller andre luksusfornødenheder. Det kan også levere strøm til den elbil, der skal trække vognen, og dermed øge elbilens rækkevidde.

Så er der færre ladestop på vej hjem fra Gardasøen.

Vel hjemme giver den også mening. Via V2G, Vehicle to Grid, kan vognens batteri nemlig bruges til at lagre overskudsstrøm fra solceller, når man ikke er på campingtur.

Der er plads til tre batteripakker i vognens struktur.

EC-vognene kombinerer traditionelle dråbedesigns med moderne teknologi for at minimere vindmodstanden. Vognene er mestendels konstrueret af aluminium for at lette vægten.

Ideen med en campingvogn som rækkeviddeforlænger er langt fra ny. For to år siden viste campingvognsproducenten Dethleffs en campingvogn, der var bygget efter samme princip. Coco e.Home er dog endnu ikke kommet videre end prototypestadiet. EC-vognene, derimod, skulle være klar til levering i juli måned i år.

Billig er den dog ikke. Priserne for EC-2 med 19 kWh-batteri starter ved 44.000 dollars, hvilket svarer til knapt 300.000 kroner. Inden moms og afgifter. Du kan læse mere på Colorado Teardrops hjemmeside.

EC-2 og -4 har naturligvis indbygget køkken.

Campingvogn øger elbilens rækkevidde