Clever og Polestar tester V2X i Danmark

Elbilen holder det meste af tiden stille. Men i fremtiden kan den få en langt mere aktiv rolle i hjemmet end bare at vente på næste køretur. Polestar og Clever tester nu V2X-teknologi i udvalgte danske hjem med Polestar 4. Kort fortalt betyder det, at bilen ikke kun kan modtage strøm, men også sende strøm den anden vej – til huset, til elnettet eller som nødstrøm, hvis strømmen går.

For elbilejeren kan det blive en ret konkret fordel: Bilen kan oplades, når strømmen er billig, og derefter bruges til at forsyne hjemmet i de dyreste timer. Dermed kan bilens store batteri blive en slags hjemmebatteri på hjul.

– Forestil dig, at løsningen på nogle af vores tids største energiudfordringer måske allerede holder i din indkørsel, siger Henrik Bang, Polestars danske direktør.

Bilen som backup-batteri

Pilotprojektet tester tre ting: strøm fra bil til bolig, strøm fra bil til elnet og nødstrøm til hjemmet ved strømafbrydelser. Den sidste del kaldes ø-drift, hvor boligen kan køre direkte på strøm fra bilens batteri, hvis nettet svigter. Ifølge Polestar og Clever kan en fuldt opladet elbil som Polestar 4 i visse tilfælde holde et almindeligt hjem kørende i flere dage. Det afhænger dog af årstid, strømforbrug og hvor meget strøm der er på bilen.

Henrik Bang ser teknologien som et skifte i, hvad en elbil egentlig er:

– I fremtiden vil elektriske biler ikke kun transportere mennesker, men også energi. Hvis elprisen er høj eller energiforsyningen svigter, bliver elbilen din powerbank til hjemmet eller elnettet, siger han.

Clever vil lancere i 2027

For Clever handler projektet også om at udvide den intelligente opladning, mange elbilister allerede kender. I dag kan opladningen planlægges efter pris og belastning på elnettet. Med V2X bliver næste skridt, at bilen også kan levere strøm tilbage, når det giver mening.

– Vi tager nu V2X fra fremtidsvision til hverdagsvirkelighed, siger Christina Fink fra Clever.

Hun fortæller, at ambitionen er at lancere de første kommercielle V2X-løsninger i 2027. Det betyder dog ikke, at Polestar 4-ejere kan bruge funktionen i morgen. V2X er endnu ikke aktiveret i bilen, og pilotprojektet kører indtil efteråret 2026. Først senere kommer de konkrete løsninger, priser og krav til installation.

Men hvis teknologien fungerer i praksis, kan elbilen blive en vigtig del af hjemmets energisystem – ikke bare en post på elregningen.

Clever og Polestar tester V2X i Danmark